มั่นใจไทยพ้นพายุแม้ว
บริษัทยักษ์ใหญ่ของไทยต่างยังมองการเมืองในแง่ดี ไม่ปรับแผนการลงทุน เชื่อว่าไม่มีผลกระทบต่อธุรกิจของตัวเอง แต่ต้องจับตาสถานการณ์อย่างใกล้ชิด
1 มี.ค. 2553

บริษัทยักษ์ใหญ่ของไทยต่างยังมองการเมืองในแง่ดี ไม่ปรับแผนการลงทุน เชื่อว่าไม่มีผลกระทบต่อธุรกิจของตัวเอง แต่ต้องจับตาสถานการณ์อย่างใกล้ชิด
นายบุญชัย โชควัฒนา ประธานกรรมการบริหาร บริษัท สหพัฒนพิบูล ผู้ผลิตและกระจายสินค้าอุปโภคบริโภครายใหญ่ มองว่า ธุรกิจของบริษัทและเศรษฐกิจของประเทศในภาพรวมจะไม่ได้รับผลกระทบใดๆ จากการที่ศาลฎีกามีคำสั่งยึดทรัพย์ 4.6 หมื่นล้านบาทของ พ.ต.ท.ทักษิณ ชินวัตร
“เครือสหพัฒน์ยังคงเดินหน้าลงทุนในหลักหลายร้อยล้านบาทในปี 2553 นี้ ตามแผนธุรกิจเดิมที่วางไว้ แต่จะใช้ความระมัดระวังด้านการตัดสินใจใช้งบลงทุนมากกว่าปกติ โดยพิจารณาตามช่วงเวลาที่เหมาะสมตามแต่ละโครงการเป็นหลัก” นายบุญชัย กล่าว




นายเทวินทร์ วงศ์วานิช รองกรรมการผู้จัดการใหญ่ บริษัท ปตท. กล่าวว่า สิ่งที่เกิดขึ้นไม่มีผลกระทบต่อความเชื่อมั่นการลงทุนของ ปตท. เนื่องจากกิจการพลังงานเป็นการลงทุนในระยะยาว และมีการทำข้อผูกพันไว้หมดแล้ว 
“การดำเนินธุรกิจของ ปตท. ไม่เกี่ยวข้องกับปัจจัยการเมือง หรือคดีนักการเมือง โดยในปีนี้งบลงทุนกำหนดไว้ที่ 8 หมื่นล้านบาท” นายเทวินทร์ กล่าว
นายรณชิต มหัทธนะพฤทธิ์ รองประธานอาวุโสฝ่ายการเงินและบริหาร บริษัท โรงแรมเซ็นทรัลพลาซา เปิดเผยว่า ในปีนี้บริษัทมีนโยบายเดินหน้าการลงทุนในกลุ่มธุรกิจโรงแรมตามแผนที่ตั้งไว้ และเชื่อว่าปัญหาการเมืองที่เกิดขึ้นในขณะนี้ รัฐบาลมีประสบการณ์ที่จะรับมือกับความรุนแรง 
รายงานข่าวจากบริษัท กลุ่มเซ็นทรัล หรือซีจี และบริษัท เซ็นทรัลพัฒนา หรือซีพีเอ็น ยังคงเดินหน้าขยายการลงทุนตามแผนที่วางไว้ โดยจะทยอยเปิดแถลงรายละเอียดในเดือนนี้ด้านธุรกิจอสังหาริมทรัพย์ นายเศรษฐา ทวีสิน กรรมการผู้จัดการ บริษัท แสนสิริ ประเมินว่า ธุรกิจของบริษัทไม่น่าได้รับผลกระทบ เพราะสิ่งที่เกิดขึ้นไม่ได้มีผลต่อกำลังซื้อของประชาชน และปัจจุบันอัตราดอกเบี้ยยังอยู่ในระดับต่ำ เชื่อสถานการณ์หลังจากนี้น่าจะคลี่คลายไปในทางที่ดีขึ้น 
นายเมธา จันทร์แจ่มจรัส กรรมการและรองกรรมการผู้จัดการ บริษัท พฤกษา เรียลเอสเตท กล่าวว่า บริษัทยังคงลงทุนตามแผนที่วางไว้โดยไม่มีการเปลี่ยนแปลง แต่ถ้าเกิดเหตุการณ์ที่มีผลกระทบต่อความเชื่อมั่นของผู้บริโภคก็สามารถปรับแผนได้
ขณะที่นายวิกรม กรมดิษฐ์ ประธานเจ้าหน้าที่บริหาร บริษัท อมตะ คอร์ปอเรชัน มองว่า เศรษฐกิจได้รับผลกระทบแน่ เมื่อพิจารณาจากเหตุปาระเบิดใส่สาขาต่างๆ ของธนาคารกรุงเทพ เพราะเป็นการแสดงออกว่าไม่ยอมรับคำตัดสินของศาลฎีกา แน่นอนว่าย่อมส่งผลกระทบต่อความเชื่อมั่นการลงทุนในไทยของนักลงทุนต่างชาติ
ด้านสถาบันการเงิน นายชัยวัฒน์ อุทัยวรรณ์ ประธานเจ้าหน้าที่บริหาร และกรรมการผู้จัดการใหญ่ ธนาคารนครหลวงไทย กล่าวว่า รัฐบาลจะต้องควบคุมเหตุการณ์ให้อยู่ อย่าปล่อยให้เกิดเหตุการณ์บานปลายและรุนแรงกว่านี้ เพราะอาจส่งผลต่อความมั่นใจของนักท่องเที่ยว โดยเฉพาะในเดือน เม.ย. ก็จะถึงช่วงที่นักท่องเที่ยวเดินทางมาอีก ฉะนั้นเรื่องต่างๆ ควรจบลงภายในเดือน มี.ค. ถ้าเลยจากช่วงนี้ไป หยุดไม่ได้ เชื่อว่าส่งผลต่อการท่องเที่ยวแน่
สำหรับผู้ผลิตรถยนต์รายใหญ่ บริษัท โตโยต้า มอเตอร์ ประเทศไทย เปิดเผยว่า บริษัทยังเดินหน้าการจัดกิจกรรมอย่างต่อเนื่อง และจะเฝ้าระวังสถานการณ์ต่างๆ อย่างใกล้ชิด ซึ่งจนถึงขณะนี้ยังไม่มีการเลื่อนแผนการทำตลาดหรือแผนการลงทุนแต่อย่างใด แต่หากปัญหาทางการเมืองในประเทศไทยยังยืดเยื้อจนส่งผลกระทบทำให้ภาพรวมของเศรษฐกิจชะลอตัวอย่างต่อเนื่อง ก็อาจมีการปรับแผนงานอีกครั้งในอนาคต
ด้านแหล่งข่าวจาก บริษัท ฮอนด้า ออโตโมบิล (ประเทศไทย) เปิดเผยว่า ยังไม่ได้คิดชะลอแผนการลงทุนในภาวะที่การเมืองไม่มีเสถียรภาพ เนื่องจากมองว่าจะไม่ส่งผลกระทบรุนแรงมากนัก